ศบค. ประเมินตัวเลขผู้ติดเชื้อที่เพิ่มสูงขึ้น เตรียมขอใช้สถานที่ศูนย์ราชการแจ้งวัฒนะ เป็นโรงพยาบาลสนาม
นายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. สรุปตัวเลขผู้ติดเชื้อในพื้นที่กรุงเทพฯและปริมณฑล ยังมีผู้ติดเชื้อเพิ่มขึ้นอย่างต่อเนื่อง โดยวันนี้ กรุงเทพฯ มีผู้ติดเชื้อ 869 ราย, นนทบุรี 201 ราย, สมุทรปราการ 165 ราย, สมุทรสาคร 69 ราย, นครปฐม 29 ราย, ปทุมธานี 39 ราย ขณะที่ผู้ป่วยอาการหนัก ก็มีจำนวนมากขึ้นเรื่อยๆ ดังนั้นจำนวนเตียงของผู้ป่วยที่มีความต้องการเพิ่มขึ้น ไม่ใช่เพียงแค่กรุงเทพฯ แต่รวมถึงจังหวัดปริมณฑลด้วย โดยผู้ติดเชื้อส่วนใหญ่ ตั้งแต่ช่วงหลังสงกรานต์เป็นต้นมา เป็นการติดเชื้อจากบุคคลในครอบครัว และชุมชน        นพ.ทวีศิลป์ กล่าวว่า ที่ประชุมศูนย์ปฏิบัติการภาวะฉุกเฉิน (eoc) กระทรวงสาธารณสุข ได้มีการประเมินการใช้เตียงที่มากขึ้นในช่วงสัปดาห์ที่ 2-3 ของเดือนพฤษภาคม มีแนวโน้มเพิ่มสูงขึ้น ซึ่งโรงพยาบาล อาจไม่มีเตียงเพียงพอที่จะรองรับได้ ดังนั้นอาจต้องขยายโรงพยาบาลสนาม เบื้องต้นอาจจะเป็นแจ้งวัฒนะ คาดว่า น่าจะสามารถจุเตียงได้ถึง 1,000 เตียง        สำหรับการระบาดระรอกใหม่ของ กทม. ข้อมูลวันที่ 6 พฤษภาคม เมื่อวานนี้ 739 ราย แบ่งตามเขต ได้แก่ เขตคลองเตย 46 ราย, ปทุมวัน 24 ราย, บางแค 24 ราย, ลาดพร้าว 13 ราย, ราชเทวี 10 ราย, ป้อมปราบศัตรูพ่าย, และบึงกุ่ม 9 ราย, ภาษีเจริญ, บางขุนเทียน, ดินแดง 8 ราย ทั้งนี้ ผู้อำนวยการเขตบางแค ได้รายงานสถานการณ์การระบาดคลัสเตอร์บางแค มียอดผู้ติดเชื้อ ตั้งแต่วันที่ 5 มีนาคม ถึง 6 พฤษภาคม จำนวน 855 ราย พลาสเตอร์ที่พ้นระยะการควบคุมโรคแล้ว 57 ราย, มีคลัสเตอร์ ที่อยู่ระหว่างเฝ้าระวังโรค ย่านตลาดบางแค 485 ราย, คลัสเตอร์ที่อยู่ระหว่างควบคุมโรค ได้แก่ ชุมชนบ้านขิง, เดอะมอลล์บางแค, ซอยเพชรเกษม 84, หมู่บ้านทวีโชติ 191 ราย ซึ่ง ศบค. เร่งทำงานเชิงรุกลงไปในแต่ละพื้นที่        ส่วนแผนการกระจายวัคซีน ที่ประชุมได้รับทราบข้อมูลจากกระทรวงสาธารณสุข ที่วางแผนตั้งแต่เดือนพฤษภาคม ไปจนถึงสิ้นปีนี้ ให้เป็นไปตามกลุ่มเป้าหมายที่กระทรวงกำหนดขึ้นก่อนหน้านี้ โดยการประสานเชื่อมโยงกับ กระทรวงมหาดไทย เพื่อนำแผนส่งต่อไปยีงจังหวัด โดยให้กระทรวงมหาดไทย รับทราบแผนให้ตรงกัน และนำไปสู่การจัดตั้งทีม เพื่อทำงานร่วมกันในระดับจังหวัด